**JU NARODNA BIBLIOTEKA ,,NJEGOŠ” NIKŠIĆ**

**PROGRAM RADA JAVNE USTANOVE**

**NARODNA BIBLIOTEKA ,,NJEGOŠ” NIKŠIĆ**

**ZA 2023. GODINU**

**NIKŠIĆ, DECEMBAR 2022. GODINE**

**SADRŽAJ**

UVOD……………………………………………………………………………………...3

ODJELJENJE ZA IZDAVAČKU, KULTURNO-OBRAZOVNU I INFORMATIVNU DJELATNOST ………………………………………………………………………………………….......6

ODJELJENJE ZA ODRASLE…………………………………………………………………………..…….12

ODJELJENJE ZA DJECU………………………………………………………………………………...…..16

ODJELJENJE ZA OBRADU BIBLIOTEČKOG MATERIJALA………………………………………………………………………..…..19

FINANSIJSKI PLAN ZA 2023. GODINU……………………………………………………………………………..……21

ZAKLJUČAK…………………………………………………………………………..…22

Na osnovu člana 24 stav 1 alineja 6 Statuta Javne ustanove Narodna biblioteka „Njegoš“ Nikšić, na koji je Skupština opštine dala saglasnost rješenjem broj: 01-030-75 od 27. aprila 2016. godine, direktorica Javne ustanove Narodna biblioteka „Njegoš“ Nikšić, p r e d l a ž e

***PROGRAM RADA***

***JAVNE USTANOVE NARODNA BIBLIOTEKA „NJEGOŠ“ NIKŠIĆ ZA 2023. GODINU***

**UVOD**

Program rada JU Narodne biblioteke ,,Njegoš” pisan je za 2023. godinu, ali vodeći računa o budućnosti nikšićkog bibliotekarstva koje treba da bude dio evropskog i svjetskog bibliotekarstva, kako bismo dostigli svoj maksimum na putu razvoja ne samo ustanove Biblioteke ,,Njegoš”, nego i na sveukupnom putu razvoja čiji će krajnji cilj biti Nikšić – kulturni centar. Biblioteke su čuvari znanja i kao takve imaju nezaobilaznu ulogu u procesu obrazovanja i samoobrazovanja, što podvlači važnu ulogu kulture i umjetnosti u obrazovnoj i naučnoj praksi. Kultura je temelj civilizacije i ogledalo onih vrijednosti koje su oličene u pojmovima ljepote, istine, dobra, stručnosti, znanja i sl, a sistem kulturnih vrijednosti počiva na našoj spremnosti da ih njegujemo i unapređujemo, da poznajemo svoju kulturnu baštinu, poštujemo je i predstavljamo drugome. Otvorenost i naprednost društva umnogome zavisi od dobre međukulturalne saradnje, kao i od kvalitetnog obrazovnog sistema koji sarađuje sa ustanovama kulture, tako da je uloga biblioteka kako u sadašnjosti, tako i u budućnosti, nezaobilazna u procesu sveukupnog napretka društva. Stoga će ključni pojmovi ovog Programa biti obrazovanje, znanje i inovativnost, a rezultat njegove primjene opšta kulturna dobrobit.

Pod uticajem razvoja tehnologije narodne biblioteke su došle do novih pristupa učenju i poučavanju korisnika i zato će pred Bibliotekom ,,Njegoš” biti zadatak u kojem mora promišljati o većoj ulozi biblioteke u obrazovanju, pa će se u vezi sa tim intenzivirati saradnja sa školama, fakultetima, institutima, fondacijama i drugim bibliotekama, a takođe će se insistirati na boljoj tehnološkoj i tehničkoj opremljenosti koja će korisnicima olakšati put do potrebne informacije, naročito kada su u pitanju osjetljive kategorije stanovništva.

Program rada Narodne biblioteke ,,Njegoš” za 2023. godinu temelji se na ciljevima kulture, obrazovanja i nauke i na ulozi biblioteke koja efikasnim rukovođenjem i razvojem promoviše osnovne vrijednosti akademske zajednice: znanje, kvalitet, etiku, pristupačnost svim kategorijama stanovništva, multukulturalnost i intelektualne slobode.

Ovakav Program predstavlja različite segmente bibliotečkog poslovanja, ali i informiše javnost o djelovanju biblioteke kao kulturno-obrazovne ustanove koja jača poziciju bibliotekara u društvu i promoviše kulturu kao temelj društvene zajednice.

Program obuhvata rad po odjeljenjima (Izdavačka, kulturno-obrazovna i informativna djelatnost, Odjeljenje za obradu knjiga, Odjeljenje za odrasle, Odjeljenje za djecu i Služba za zajedničke poslove – finansijski plan za 2022. godinu), a rad svih odjeljenja Biblioteke ,,Njegoš” zasniva se na:

* Temeljnim vrijednostima;
* Pristupu i očuvanju bibliotečkog fonda u odgovarajućim uslovima do rekonstrukcije upravne zgrade;
* Izgradnji bibliotečkog fonda biblioteke koja će se temeljiti na kontinuiranoj reviziji i nabavci;
* Promociji čitanja, znanja i korišćenja bibliotečkih usluga;
* Unapređenju i razvoju bibliotečkog fonda i bibliotečkih usluga;
* Razvoju bibliotečkog osoblja u skladu sa potrebama biblioteke za 21. vijek (permanentno obrazovanje kadra, jasna politika stručnog usavršavanja i obrazovanja kadrova);
* Unapređenju izdavačke, kulturno-informativne i medijske djelatnosti;
* Projektima – inovativni, kreativni, nacionalni, regionalni;

Ciljevi Programa usklađeni su sa dugoročnim ciljevima plana razvoja i kao takvi usmjereni su na promjenu shvatanja važnosti narodnih biblioteka u izgradnji društva znanja, ali i na promjenu shvatanja pozicije biblioteka u akademskoj zajednici i u široj javnosti. Osnovni zadatak biblioteke jeste da odgovori na informacijski zahtjev korisnika kao servis koji treba da bude na usluzi svim građanima kojima je potrebno znanje, obrazovanje i kulturno uzdizanje.

Temeljne vrijednosti JU Narodna biblioteka ,,Njegoš” su:

* posvećenost kvalitetnoj usluzi koja zadovoljava potrebe korisnika,
* kreativnost u prostoru za cjeloživotno učenje i podsticanje kreativnosti i inovativnosti
* jednakost pristupa svakom korisniku, bez obzira na pol, životnu dob, stepen obrazovanja itd, uz poseban osvrt na kategorije lica sa invaliditetom kojima se treba obezbijediti lak pristup i stručna usluga,
* posvećenost promociji i njegovanju kulturne baštine,
* promocija slobode i pristupa znanju kao preduslov razvoja kritičkog mišljenja korisnika i njihovog usavršavanja u procesu snalaženja u svijetu znanja i informacija,
* integritet i etika u znaku posvećenosti profesionalnom integritetu i etičkim principima,
* njegovanje vrijednosti multikulturalnosti, međukulturalne saradnje i poštovanja različitosti.

Svaka od ovih temeljnih vrijednosti u osnovi je organizacije rada u Biblioteci koja mora brinuti o opštim interesima svakog građanina i građanke.

**KULTURNO – OBRAZOVNA, INFORMATIVNA I IZDAVAČKA DJELATNOST NARODNE BIBLIOTEKE ,,NJEGOŠ“ NIKŠIĆ**

Sadržajno ˗ programski koncept Kulturno ˗ obrazovne, informativne i izdavačke djelatnosti i u 2023. godini će se reflekovati kroz kontinuirani rad na održavanju, organizaciji i unapređenju kulturnih dešavanja, koji osim lokalnog imaju i nacionalni karakter. Svi poslovi Kulturno ˗ obrazovne, informativne i izdavačke djelatnosti će se obavljati u sklopu redovnih aktivnosti JU Narodna biblioteka ,,Njegoš” i uz korištenje njenih kadrovskih i materijalnih potencijala.

Kuturno ˗ obrazovna, informativna i izdavačka djelatnost Biblioteke bazirana je na širenju kulturne, stručne, obrazovne i naučne misli i svoj program u 2023. godini temelji na:

* pripremanju i izdavanju publikacija umjetničkog, stručnog i naučnog karaktera;
* promociji publikacija izdatih u Biblioteci;
* organizovanju književnih smotri;
* organizovanju autorskih i književnih večeri, stručnih predavanja, tribina;
* organizovanju tematskih i prigodnih izložbi;
* organizovanju posebnih programa povodom obilježavanja značajnih međunarodnih datuma;
* organizovanju programa povodom obilježavanja značajnih godišnjica, jubileja i omaža;
* organizovanju promocija filmova uz primarnu relaciju književnosti i filma;
* promovisanju mladih i talentovanih autora čije stvaralaštvo ispunjava vrijednosne kriterijume;
* promovisanju literature sa fokusom na zavičajnu, istorijsku, kulturnu i naučnu prošlost;
* osmišljavanju brojnih bibliotečkih akcija;
* saradnji sa drugim kulturno ˗ obrazovnim institucijama, državnim organima i nevladinim sektorom;
* saradnji sa medijima,
* radu na projektima.

Programski koncept JU Narodna biblioteka ,,Njegoš“ Nikšić obilježiće niz kulturno-obrazovnih manifestacija, među kojima prednjače tri višednevne na kojima se prezentuju značajni radovi i istraživanja o aktuelnim fenomenima iz književnosti, obrazovanja, nauke i umjetnosti, te okupljaju pisci, pjesnici, umjetnici, univerzitetski profesori i drugi pojedinci, koji u ovim oblastima postižu rezultate, iz Crne Gore, regiona i Evrope: ,,Karneval romana” (vrijeme realizacije: maj 2023), Jesenji sajam knjiga ,,Anderva book“ (vrijeme realizacije: septembar 2023) i ,,Nikšićki književni sureti“ (vrijeme realizacije: decembar 2023):

* Manifestacija ,,Karneval romana” jedina je manifestacija u regionu koja je posvećena pojmu karnevalizacije u umjetnosti, kao i pojmu invertovane slike svijeta koja se nalazi u osnovi karnevalizovane i fantastične književnosti i koja će kroz neobičan koncept promocija, prikaza i predavanja osvijetliti književnost iz aspekta koji povezuje elemente scenografije sa onim o čemu pisac govori o svojem i u svojem djelu. Ovom prestižnom književnom manifestacijom internacionalnog karaktera, koja nas podsjeća na univerzalnu vrijednost literature i značaj stvaralaštva, koja povezuje književnost sa scenografijom, pokretom, likovnom i scenskom umjetnošću i koja okuplja značajne stvaraoce, Biblioteka osniva nagradu posvećenu Miodragu Bulatoviću, crnogorskom piscu koji je još za života zakoračio u sami vrh svjetske književnosti, gdje je prepoznat kao predstavnik karnevalizovane književnosti čija invertovana slika svijeta oneobičava narativnu zbilju i estetski prevrednuje sve vrijednosti. Pored segmenta namijenjenog odraslima, Karneval će upriličiti i događaje za djecu u okviru kojih će se u radu sa vajarima, lutkarima i piscima učiti kreativnom izražavanju svojih impresija o pročitanim djelima (radionica ,,Alisa u zemlji čuda”, program ,,Književnost pod maskama” i sl.);
* Organizacija izdavačke i književne smotre Sajma knjiga ,,Anderva book“, koji se realizuje u septembru, predstavlja zahtjevan projekat, ali i profesionalno˗stvaralački identitet ove institucije koji ćemo potencirati i aktuelizovati i u narednoj godini. Jesenji sajam ,,Anderva book“ nastavlja tradiciju okupljanja izdavača, institucija i pojedinaca iz zemlje i inostranstva koji postižu izuzetne rezultate u oblasti književnosti, nauke, obrazovanja, kulture. Nikšić početak jeseni, a u okviru Septembarskih dana kulture, ovom manifestacijom simbolički vezuje za knjigu i ovih dana postaje kulturni centar ne samo crnogorski, nego i regionalni, jer imena ljudi koje ćemo ugostiti i kvalitet izdavača koji će ponuditi svoj sadržaj ljubiteljima čitanja svjedoče o vrlo visoko postavljenom standardu kada je u pitanju organizacija kulturnih događaja. Uz to je i prateći program Sajma, u vidu brojnih promocija, okruglih stolova, tribina, radionica i prezentacija, nešto što je u cilju pružanja kvalitetnog sadržaja svim posjetiocima, kao i u cilju skretanja pažnje na važne teme kao što su međukulturalna saradnja, književno prevodilaštvo, tolerancija, razvijanje pravih vrijednosti kod mladih, položaj osoba sa invaliditetom i slično. Već uspostavljena saradnja sa predstavnicima Francuske ove godine biće upotpunjena i saradnjom sa drugim državama u Evropi u vidu gostovanja stranih pisaca i stranih izdavača, čime ćemo nastaviti svoj rad na unapređenju međukulturalnih odnosa i međunarodnoj saradnji.
* Manifestacija ,,Nikšićki književni sureti“ će nastaviti započetu tradiciju, te primarni cilj popularisanja nacionalne i regionalne književnosti, kao i podsticanje stvaralaštva kroz konkurs koji nagrađuje tri najbolje neobjavljene zbirke pjesama o kojima odlučuje stručni žiri. Sadržajem Susreta, koji je podijeljen na segment za odrasle i segment za djecu, ukazujmo na onaj zadatak književnosti koja ima važnu ulogu u njegovanju i razvijanju estetskog doživljaja stvarnosti, što je jedna od krucijalnih uloga kada je u pitanju čovjekovo duhovno i intelektualno zdravlje. U skladu sa ovim zadatkom, a vodeći se kriterijumom kvaliteta, pozvaćemo pisce, pjesnike i profesore iz Crne Gore i regiona, koji su već prepoznati ne samo na našoj, nego i na evropskoj književnoj sceni, o čemu svjedoče i nagrade koje su osvojili, a koje su preporuka za odabir gostiju.

Kvalitet u programskom konceptu, koji u osnovi ima kampanju čitanja, predstaviće i značajne bibliotečke akcije kao što su ,,Blind date with a book”, Kviz ,,Pusti brigu, uzmi knjigu” za osnovnoškolski uzrast, Kviz znanja namijenjen starijem uzrastu, zatim ,,Čitalački kros”, tematske kreativno-edukativne radionice za djecu i odrasle koje će se organizovati u Odjeljenju za odrasle i u Odjeljenju za djecu (literarne, čitalačke, retoričke, likovne, filmske, radionice fotografije, medijske pismenosti, radionice namijenjene OSI, radionice stranih jezika i sl.), nedjelja koja je posvećena ženskom pismu i položaju žena u domenu kulture, sa posebnim akcentom na temu položaja žena sa invaliditetom i temu položaja mladih Romkinja koju ćemo realizovati u prvoj nedjelji marta i u saradnji sa drugim institucijama, zatim ,,Proljećni sat” posvećen Hansu Kristijanu Andersenu i Međunarodnom danu dječije književnosti, biblioteka ,,Uzmi – ostavi”, ,,Bibliokros”, ,,Bibliobus”, te oni događaji i projekti u saradnji sa institucijama kulture, obrazovanja i nauke kojima ćemo obilježiti značajne jubileje, afirmisati i popularisati kako savremenu crnogorsku, regionalnu i evropsku književnost, tako i održavati književne večeri, predavanja i tribune tokom kojih ćemo se baviti poetikom crnogorskih, slovenskih i svjetskih pisaca i pjesnika, čije djelo je obilježilo prošle književne epohe. U skladu sa datumima kojima obilježavamo rođenje ili druge značajne jubileje, između ostalog, naučno i umjetnički ćemo popularisati djelo crnogorskih autora (Petra II Petrovića Njegoša, Marka Miljanova, Stefana Mitrova Ljubiše, Mihaila Lalića, Miodraga Bulatovića, Aleksandra Lesa Ivanovića, Vita Nikolića, Mirka Kovača, Borislava Pekića i drugih) i organizovati ciklus tribina i predavanja o nikšićkim stvaraocima – piscima, slikarima, muzičarima, arhitektama, vajarima itd, u kojima ćemo se prisjetiti anegdota iz života Nikšićana koji su ostavili traga ne samo na prostoru Nikšića i Crne Gore, nego i šire.

Ostvarićemo intenzivnu saradnju sa srodnim institucijama kulture i nauke, institucijama vaspitno ˗ obrazovnog karaktera, uz logističku i stručnu podršku Osnivača, Ministarstva kulture Crne Gore i Ministarstva prosvjete Crne Gore, te civilnim sektorom, predstavnicima manjinskih naroda, stranim predstavništvima, institutima, fondacijama, sa NVO sektorom (ističemo saradnju sa NVO ,,Društvo prijatelja Biblioteke Njegoš ˗ Nikšić“ čiji je cilj doprinos u oplemenjivanju bibliotečkog fonda, rad na zajedničkim projektima, te kooperacija na promociji brojnih književnih večeri i sl.). Takođe, nastojaćemo da kroz zajedničke projekte inteziviramo saradnju sa Univerzitetom Crne Gore, naročito sa fakultetima koji su u Nikšiću (u saradnji sa Filološkim fakultetom organizovaćemo Ciklus naučnih tribina studenata, koje će biti posvećene poetici naših i stranih književnosti, dok ćemo u saradnji sa Filozofskim fakultetom organizovati Ciklus naučnih tribina koje će biti posvećene različitim sociološkim, psihološkim, pedagoškim, antropološkim, filozofskim i drugim temama). U saradnji sa stranim ambasadama, institutima za strane jezike i konzularnim predstavništvima organizovaćemo donacije literature na stranom jeziku, kao i gostovanje stranih pisaca i profesora.

Registar esencijalija izdavačke djelatnosti ove ustanove podrazumijeva istoriografiju, publicistiku, memoarsku literaturu, poeziju, beletristiku, fototipije i reprint aktuelnih izdanja. Edicije izdavačke djelatnosti ,,Kulturno nasljeđe“ i ,,Poesis“ su prepoznate po profiliranom izboru naslova, te profesionalnom aktivitetu kojim doprinose širenju čitalačke publike, afirmaciji pisane riječi, te istraživanju i čuvanju od zaborava rukopisne i stare štampane građe i njihovih fragmenata. Pokrenuvši još jednu ediciju ,,Signum” sa namjerom objavljivanja publikacija iz oblasti nauke o književnosti i nauke o jeziku, izdavačka djelatnost JU Narodna biblioteka ,,Njegoš” će otpočeti da publikuje i gradi bogatu riznicu naučnih otkrića, do kojih se dolazi predanim istraživačkim radom ‒ što za rezultat ima nova saznanja u vidu monografija, studija i ogleda. Osobenu pažnju ćemo posvetiti afirmaciji rada mladih stvaralaca sa prostora Opštine Nikšić, koja svjedoči o polifoničnosti talenta mladih pregalnika da svoja postignuća prezentuju široj javnosti. Kontinuiran rad sa najmlađima organizovaćemo u *Klubu malih-velikih pisaca*, koji je namijenjen osnovnoškolcima, što takođe predstavlja novinu u radu Biblioteke, sa željom da zajedničkom saradnjom kreiramo novu vrijednost i objavimo njihove radove u formi knjige koju ćemo zajedno sa mladim piscima promovisati. Rad mladih, sa posebnim akcentom na osjetljive kategorije društva, ćemo afirmisati i kroz druge stvaralačke procese čiji su rezultat kako umjetnički, tako i neumjetnički tekstovi koje ćemo objavljivati u formi časopisa, zbirki stripova, brošura i slično, a cilj nam je da najmlađima pružimo mogućnost da učestvuju u stvaralačkom procesu koji ćemo podržati, stručno pratiti i učiniti dostupnim javnosti u vidu publikacije koja je rezultat stvaralačkog puta najmlađih.

Nastaviće se rad i u pogledu međubibliotečke saradnje, naročito kada je riječ o Nacionalnoj biblioteci ,,Đurđe Crnojević“ (sa kojom planiramo organizovati izložbu ,,100 godina južnoslovenske književnosti”, kao i rad na zajedničkim izdanjima publikacija), ali i sa Univerzitetskom bibliotekom, bibliotekom Crnogorske akademije nauka i umjetnosti, Bibliotekom za slijepe Crne Gore i gradskim bibliotekama. Sprovešćemo brojne aktivnosti u pravcu podizanja nivoa informisanosti i znanja u društvu sa ciljem boljeg razumijevanja i širenja misije pisane riječi kroz seminare i obuke koje organizuje Nacionalna biblioteka, ali i drugi centri za proučavanje bibliotečke djelatnosti.

U skladu sa opštim odredbama, te promocijama publikacija ostvarićemo učinkovitu i kontinuiranu saradnju sa značajnim medijskim kućama, pisanim i elektronskim medijima, a naročito sa RTNK, RTCG, Nezavisnim dnevnikom i televizijom „Vijesti“, televizijom PRVA, dnevnim listovima „Dan“ i „Pobjeda“, ali i internet portalima „Vijesti“, „Mladi Nikšića“, „RTNK“, „Onogošt.me“, portalom Montenegrina, te Culture corner. Takođe, kroz tribune, radionice i predavanja posvećena medijskoj pismenosti i drugim važnim temama iz ove oblasti ugostićemo ljude iz medijskih kuća, Instituta za medije Crne Gore, NVO sektora i drugih, gdje ćemo zajedno ukazati na važnost opismenjavanja i razvijanja kritičkog mišljenja, uz poseban osvrt na štetnost pojava kao što su govor mržnje, lažne vijesti, etiketiranje i sl.

Planiramo unaprijediti rad na sajtu Biblioteke, na zvaničnoj Fejsbuk stranici Biblioteke i našem tvaničnom YouTube kanalu, koji će pružiti korisne informacije, objašnjenja i izvještaje. Imajući u vidu da knjižare imaju veliki društveni značaj, kao svojevrsni centri zbivanja, te mjesta gdje možemo upoznati zagovornike pisane riječi, Izdavačka djelatnost nastavlja saradnju sa izdavačkom kućom Laguna pa će se i 2023. godine realizovati tradicionalna manifestacija čime će se ova Ustanova pridružiti velikim evropskim gradovima u realizaciji manifestacije: ,,Noć knjige“**.**

U konačnom, na veoma kvalitetan i sadržajan način realizovaće se brojne programske aktivnosti namijenjene djeci i odraslima, domaća i međunarodna saradnja i projekti naše ustanove koje realizujemo samostalno, ili u saradnji sa partnerima. Kulturno ˗ obrazovna, informativna i izdavačka djelatnost, kao odjeljenje JU Narodne biblioteke ,,Njegoš“ Nikšić koje promoviše pisano, naučno i kulturno nasljeđe, u svim aspektima će stvoriti ambijent za kontinuirani razvoj i promociju odabranih naslova književnosti svih epoha i žanrova, publikacija iz teorije i istorije književnosti i književne kritike, te domena filozofije, sociologije, leksikografije, istoriografije i slično, a takođe će insistirati na kulturno-obrazovnoj misiji koja ima za cilj promociju kulturnih vrijednosti, očuvanje i razvijanje kulturne baštine, međukulturalnu saradnju, čitalačku, naučnu i funkcionalnu pismenost i podizanje svijesti o ulozi kulture u društvu.

**ODJELJENJE ZA ODRASLE NARODNE BIBLIOTEKE „NJEGOŠ“**

Misija Odjeljenja za odrasle JU Narodna biblioteke ,,Njegoš” u 2023. godini biće pružanje najkvalitetnije bibliotečke usluge, povećanje broja korisnika, te podizanje nivoa znanja i istraživačkih sposobnosti korisnika sprovođenjem efikasnih programa informacijske pismenosti. Biblioteka mora da ide u korak sa vremenom i da zadovoljava informacijske i kulturne potrebe korisnika, ali i njihove potrebe za zabavom i razonodom, stoga se mora postaviti u odnosu na interese i mogućnosti svojih korisnika i svoj rad organizovati tako da učenje, čitanje, opismenjavanje, samoobrazovanje, razvoj komunikacijskih vještina i dr. bude u isto vrijeme i korisno, i kvalitetno, i zabavno.

Bibliotečka djelatnost u okviru Odjeljenja za odrasle bazirana je na širenju obrazovne, stručne i naučne misli i svoj program u 2023. godini temelji na:

* promociji čitanja;
* promociji obrazovanja i samoobrazovanja korisnika;
* osiguravanju širokog izbora građe;
* čuvanju i bogaćenju knjižnog fonda;
* čuvanju i bogaćenju fonda starih knjiga;
* uspostavljanju saradnje sa fakultetima i drugim bibliotekama;
* razvijanju vještina korišćenja štampane i elektronske građe;
* povećanju broja članova;
* grupnim posjetama pozajmnom odjeljenju i čitaoni;
* stručnom usavršavanju bibliotekara i knjižničara;
* saradnji sa školama, fakultetima i drugim pozajmnim odjeljenjima;
* tehničkom poboljšanju uslova rada;
* organizaciji različitih akcija koje imaju za cilj promociju čitanja, povećanje broja članova i širenje svijesti o važnosti bibliotečke djelatnosti.

Cilj kampanje čitanja, koja je osnov rada u pozajmnom odjeljenju i čitaoni, je promocija čitanja i pisanja (naročito među mladima) kao vještina koje su neophodne u komunikaciji, a biblioteka kao ustanova čija je djelatnost prvenstveno vezana sa svijet knjige, za pružanje informacija i razvoj znanja je prva koja treba da da svoj doprinos u zajednici kada su u pitanju obrazovanje, nauka i kultura. Danas kada se govori o važnosti funkcionalne pismenosti neophodno je govoriti o preduslovu pismenosti uopšte, kako bi ljudi bili spremni za moderni svijet u kojem je znanje jednako brzini dolaženja do prave i tačne informacije. Odjeljenje za odrasle kao pozajmno odjeljenje koje direktno komunicira sa korisnicima je naročito važno u uspostavljanju i promovisanju onih vrijednosti koje se tiču čitanja, opismenjavanja i razvijanja kritičkog mišljenja i zato će sve aktivnosti u 2023. godini biti usmjerene na ostvarivanje ovog cilja.

Posebno je važno kampanju čitanja sprovesti među kategorijama srednjoškolaca i studenata jer, svaki učenik od najranije dobi bi trebalo da posjećuje lokalnu biblioteku, u njoj boravi i stiče vještine neophodne za snalaženje u svijetu znanja, ali i da stiče vještine koje se tiču čitanja, pisanja, govorenja, komunikacije sa drugima, nastupa i sl, uz njegovanje vrijednosti kao što su drugarstvo, timski rad, ljubav prema knjizi itd, kako bi u budućnosti bio dovoljno svjestan važnosti cjeloživotnog obrazovanja. Osiguravanjem širokog izbora građe i aktivnosti pružićemo korisnicima mogućnost da osjete radost čitanja i uzbuđenje otkrivanja znanja i stoga ih podučavati kako da iskoriste mogućnosti koje im pruža biblioteka i kako da razviju vještinu korišćenja štampane i elektronske građe. Kako bismo ispunili ovaj cilj mi ćemo u saradnji sa školama, fakultetima, centrima za obrazovanje pri Ministarstvu prosvjete Crne Gore i domovima učenika i studenata organizovati grupne posjete tokom kojih će se vršiti prezentacija bibliotečkih usluga, tematske izložbe, radionice o obrazovanju odraslih, tribine i predavanja, a takođe ćemo omogućiti i besplatna učlanjenja povodom značajnih datuma, s tim što će nam obnavljanje bibliotečkih fondova biti preduslov svih drugih aktivnosti.

Nabavka bibliotečke građe za Biblioteku vršiće se planski i u skladu sa potrebama korisnika i procijenjenim potrebama korisnika od strane bibliotekara. To podrazumijeva nastavak rada komisije koja je sastavljena od bibliotekara i stručnih konsultanata koji će praviti spiskove potrebnih knjiga, a u skladu sa detaljno izvršenim istraživanjem i planskim dokumentom Biblioteke. Nabavka novih knjiga će se vršiti kroz kupovinu koju ćemo izvršiti zahvaljujući donacijama i kroz nabavku putem poklona, koju obezbjeđujemo u saradnji sa stranim ambasadama i crnogorskim institucijama, fondacijama, građanima, NVO sektorom, NVO ,,Društvo prijatelja Biblioteke ,,Njegoš” itd.

Odjeljenje za odrasle će nastaviti saradnju sa šefovima studijskih programa Filološkog i Filozofskog fakulteta, kao i sa bibliotekarima njihove biblioteke, ali i sa nastavnim osobljem u srednjim školama i školskim bibliotekama kako bi se napravio spisak potrebne stručne literature koja bi bila dostupna, učenicima, profesorima, studentima osnovnih i postdiplomskih studija, što će povećati broj korisnika. U skladu sa svim tim, cilj rada u 2023. godini je i povećanje broja članova, što će biti dovoljan pokazatelj kulturno-obrazovnog interesa koji Biblioteka zastupa u Nikšiću.

Budući da je prostor Odjeljenja za odrasle proširen i da je otvorena čitaonica, stvorili su se preduslovi da se proširi redovan rad sa korisnicima, a što će doprinijeti znatnom interesovanju za bibliotečke usluge, te evidentnom porastu učlanjenja u odnosu na uporedne periode iz prethodnih godina. U čitaoni ćemo omogućiti korišćenje stručne i naučne literature i literature na stranom jeziku koju ćemo nastaviti da obezbjeđujemo u saradnji sa stranim ambasadama, institutima za strane jezike, fondacijama i NVO sektorom. Kada je u pitanju čitaonica za slabovide, koja postoji u sklopu čitaonice, njen rad ćemo unaprijediti započetom saradnjom sa Savezom slijepih Crne Gore i sa Bibliotekom za slijepe Crne Gore, gdje ćemo kroz zajednički organizovane radionice, predavanja i tribune (radionice Brajevog pisma, predavanja i tribune na temu položaja osoba sa oštećenjem vida, zajednička obilježavanja važnih datuma kao što je Dan bijelog štapa i slično) ukazivati na važnost obezbjeđivanja adekvatnih uslova za učenje licima sa oštećenjem vida i raditi na povećanju broja publikacija koje su dostupne u audio formatima. Novi segment u okviru čitaonice je stripoteka, mjesto koje omogućava ljubiteljima stripa da se sretaju i razmjenjuju mišljenja iz oblasti devete umjetnosti, a gdje planiramo da organizujemo dnevne aktivnosti sa ciljem promocije čitanja, ali i bogaćenja fonda stripa (npr. donatorske akcije, radionice ili kvizove znanja na temu teorije stripa). Dakle, biće napravljeni, od strane zaposlenih u Biblioteci i posební programski sadržaji, koji će otvoriti lokalnu kulturu ka univerzalno i globalno popularnim djelatnostima, pa će više pažnje biti posvećeno planiranju i organizovanju programa književno-sportskog, naučno-kulturnog i sličnog tipa.

Naredni koraci biće usmjereni i na uvijek produktivno pisanje projekata i konkurisanje za sredstva iz međunarodnih fondova, kojima će se poboljšati uslovi rada i boravka u prostorijama pozajmnog odjeljenja i čitaone, a koji će biti usmjereni i na jačanje kadrovskih i tehničkih kapaciteta u ustanovi, sa posebnim akcentom na njihovo prilagođavanje novim i savremenijim tehnologijama u radu, a posebno u radu sa mladima i licima sa invaliditetom, ali i u radu sa starijom populacijom kojima planiramo da omogućimo lakše dolaženje do bibliotečke građe u zajedničkim aktivnostima sa Domom za stare, kada se steknu uslovi za njegovo funkcionisanje u punom kapacitetu. Pored već ustaljenih aktivnosti kao što su ,,Blind date with a book”, ,,Nedjeljna preporuka”, gostovanja u radio emisiji ,,Biblioteka” i drugih, neke od inovativnih aktivnosti čija realizacija je predviđena u 2023. godini su:

* ,,Bibliokros” - pobjeđuje čitalac koji pročita najveći broj knjiga;
* ,,Klub čitalaca” – okuplja ljubitelje čitanja određenim danom u mjesecu sa unaprijed predviđenim planom rada i književnom temom;
* ,,Bibliobus” – dolazak do osjetljivih kategorija stanovništva koji su u ustanovama ili udaljenim ruralnim područjima;
* Izložbe raritetnih izdanja knjiga - starijih od sto godina (kojih Biblioteka posjeduje preko 300);
* Debatni klub nikšićkih srednjoškolaca (u saradnji sa školama);
* ,,Kviz znanja” (u saradnji sa NVO Društvo prijatelja Biblioteke ,,Njegoš”) i
* Biblioteka ,,Uzmi – ostavi”.

U narednoj godini Odjeljenje za odrasle će pažljivo pratiti i organizovati edukaciju i stručno usavršavanje, jer bibliotekar 21. vijeka mora imati: kompetencije koje mu omogućavaju nesmetanu komunikaciju na maternjem i stranim jezicima; sposobnost učenja, tehnološke i digitalne kompetencije, socijalne i građanske kompetencije, inovativnost i kulturološku osviješćenost.

U konačnom, konstatuje se da je plan rada Odjeljenja za odrasle Biblioteke za 2023. godinu, koncipiran u skladu sa aktuelnim zahtjevima, te sadržajan i prilagođen korisnicima svih uzrasnih dobi, te da će, kao takav, naići na pozitivan prijem kod zainteresovanih lica, a posebno kod uvijek zahtjevne i zahvalne nikšićke čitalačke publike.

**ODJELJENJE ZA DJECU NARODNE BIBLIOTEKE ,,NJEGOŠ“**

Planirane aktivnosti Dječije biblioteke za 2023. godinu biće usmjerene na što kvalitetnije ostvarivanje kulturnih i obrazovnih potreba djece predškolskog i osnovnoškolskog uzrasta s teritorije opštine Nikšić. Plan širenja kulture predviđa učešće, saradnju, obostranu komunikaciju, usklađivanje kulturnih potreba djeteta sa svim predškolskim i osnovnoškolskim ustanovama i njihovim uposlenim kadrom zaduženim za edukaciju i vaspitanje.

U tom pogledu, shodno nastavnom planu i programu pomenutih obrazovnih ustanova, zadaci i obaveze biblotekara biće:

* Programski koncept: Druženje sa piscem;
* u okviru programskog repertoara dječije biblioteke od januara 2022. godine Dječija biblioteka će jednom mjesečno ugostiti od jednog/e do dva/ije pjesnika/inje ili prozna stvaraoca iz Crne Gore i iz regiona, kako bismo omogućili djeci druženje sa stvaraocima i svi skupa uticali na podizanje svijesti o važnosti knjige i žive riječi koje su u eri tehnološke ekspanzije postale potisnute virtuelnim i prepričanim sadržajima;
* U toku 2023. godine planiran je nastavak rada “Kluba malih-velikih pisaca” - književnih radionica koje su namijenjene učenicima svih razreda osnovne škole. Klub uspješno funkcioniše kao mjesto unutar kojeg uz adekvatan metodološki pristup stručno i osposobljeno osoblje biblioteke pomaže, podstiče i upućuje djecu da stvaraju sopstvena književna ostvarenja izražena kroz kraća prozna, lirska i dramska djela, čija će različita tematika postati predmet analize kroz mnogobrojne konceptualne performanse. Klub malih-velikih pisaca je postao sudionik kreativnih radova komponovanih kroz prozni i poetski diskurs učenika i njihova omiljena aktivnost u Biblioteci.
* Planiran je nastavak tematski različitih ciklusa radionica, koje imaju za cilj razvijanje i njegovanje različitih vještina i promociju pravih vrijednosti među djecom, a takođe i impementacija novih ciklusa koje će omogućiti da se djeca okupljaju u kreativnom ambijentu Biblioteke u skladu sa svojim interesovanjima i mogućnostima (radionice stripa, medijske pismenosti, crnogorske kulturne baštine, čitalačke, likovne i muzičke radionice, radionice fotografije, romskog jezika i kulture, radionice namijenjene djeci sa invaliditetom itd). Svi ciklusi tematski organizovanih edukativnih radionica realizovaće se u saradnji sa školama, fakultetima, institucijama kulture, medijima i pojedincima koji žele i mogu da doprinesu u kampanji čitanja koja nam je osnovni cilj.
* Planirano je aktivno učešće u projektima Ministarstva prosvjete Crne Gore, UNICEF-a, Dnevnog centra i drugih institucija u cilju zajedničkog djelovanja u unapređenju položaja djece i mladih sa smetnjama u razvoju, a koje podrazumijeva organizaciju edukativnih i kreativnih sadržaja u prostoru dječije čitaonice, osmišljenih u saradnji sa stručnim licima i u skladu sa potrebama i interesovanjima djece.
* Projekat ,,Upoznajmo francuski jezik i kulturu” realizovaće se u saradnji sa Institutom za francuski jezik u Crnoj Gori. Opšti cilj projekta je razvijanje ideja multikulturalnosti i višejezičnosti kroz promociju francuskog jezika i kulture u toku radionica koje će se odvijati jednom nedjeljno, a čiji polaznici će biti učenici nikšićkih osnovnih škola. Ideja je da po unaprijed pripremljenom planu i detaljno razrađenim koracima polaznike upoznamo sa specifičnostima francuske kulturne baštine i sa osnovama francuskog jezika kako bismo na zanimljiv način prezentovali tradiciju druge zemlje i zainteresovali djecu za dalje izučavanje francuskog jezika, književnosti i kulture i kako bismo im poručili da je znanje stranog jezika prozor u svijet.
* Još jedna planirana aktivnost Dječije biblioteke je i ,,Čitalačka značka” koja će se dodjeljivati najaktivnijem čitaocu/čitateljki u toku 2023. godine, uz posebno najavljen sistem takmičenja, u kojem mogu učestvovati svi članovi dječije biblioteke koji će svoje impresije o pročitanom djelu iznositi u razgovorima sa bibliotekarom, prilježno vodeći svoj dnevnik čitanja.
* Kviz ,,Pusti brigu, uzmi knjigu” za osnovnoškolski uzrast;
* U okviru Plana rada za 2023. godinu neizostavno je navesti i planirane kulturno-obrazovne aktivnosti vezane za obilježavanje značajnih datuma kao što su:
* 21. februar - Međunarodni dan maternjeg jezika;
* 20. mart - Svjetski dan poezije;
* 2. april - Međunarodni dan dječije književnosti;
* 23. april - Svjetski dan knjige i zaštite autosrkih prava;
* 9. maj - Dan Evrope;
* 26. septembar - Evropski dan jezika;
* 20. novembar - Međunarodni dan djeteta;
* Promocija najnovijih izdanja iz oblasti dječije književnosti je neizbježan segment plana za 2023. godinu:
* organizovaćemo gostovanje eminentnih književnih stvaralaca iz zemlje i okruženja koji su svoj umjetnički nerv usmjerili i posvetili našoj najmlađoj populaciji. U tom pravcu pomenućemo gostovanje Srđana Tešina, Andrije Miloševića, Dragane Kršenković – Brković, Velisavke Seke Metđonaj, Gorana Popovića, Blage Žurić, Gorana Radojičića, Andrijane Nikolić, Todeta Nikoletića, Rajka Joličića, Slobodana Vukanovića i drugih eminentnih dječijih pjesnika i književnika.
* Kampanja čitanja ostaje glavna aktivnost koja je implementirana u sve druge naše aktivnosti, u svrhu da se ukaže na važnost obrazovanja i samoobrazovanja, zatim na važnost čitalačke, funkcionalne i medijske pismenosti, komunikacionih vještina, timskog rada, tolerancije, poštovanja različitosti, poštovanja i poznavanja kako crnogorske kulturne baštine, tako i drugih itd.
* *Dijete koje čita postaje čovjek koji misli.* Cilj kampanje je promocija čitanja i pisanja među djecom kao vještina koje su neophodne u komunikaciji, a biblioteka kao ustanova čija je djelatnost prvenstveno vezana sa svijet knjige, za pružanje informacija i razvoj znanja je prva koja treba da da svoj doprinos u zajednici kada je u pitanju dijete i njegova prava zagarantovana Konvencijom o pravima djeteta Ujedinjenih naroda: pravo da u potpunosti razvije svoje potencijale, pravo na slobodan i besplatan pristup informacijama, građi i programima, pod jednakim uslovima za sve i dr. Zato ćemo i 2023. godini nastojati da u Biblioteci ugostimo veliki broj djece, što u organizovanim grupnim posjetama iz škola, što u unaprijed najavljenim aktivnostima i projektima čiji će oni biti učesnici, a sve u cilju poruke koja djecu uči da je kultura čitanja osnova civilizacije i ogledalo onih ljudskih vrijednosti koje su sadržane u pojmovima znanja i saznanja. Djeca su najosjetljivija kategorija našeg društva i Biblioteka u skladu sa tim pažljivo i organizuje sadržaj koji je njima namijenjen, ali takođe prilikom njihovih posjeta osluškuje dječije želje i interesovanja i planira svoj rad u skladu sa tim.

**ODJELJENJE ZA OBRADU KNJIGA NARODNE BIBLIOTEKE ,,NJEGOŠ”**

Odeljenje obrade i periodike radi obradu bibliotečkog materijala u sistemu COBISS3, što podrazumeva izgradnju sistema uzajamne katalogizacije sa centralnim elektronskim katalogom i mrežom. Naš cilj je da korisnik Biblioteke u potpunosti bude online informisan o postojećem stanju u knjižnom fondu naše Biblioteke i zadovoljan našom uslugom, pa će to biti osnovni preduslov rada u 2023. godini.

Formalna obrada, odnosno katalogizacija odnosi se na tri vrste kataloga u okviru lisnog kataloga – autorski, stručni, predmetni – danas sadržanog u elektronskom katalogu. Svi programi, u kojima se obavlja elektronska obrada, zasnivaju se na Unimarc formatu. Ova, i njima slična pitanja, reguliše Pravilnik o inventarisanju, obradi, reviziji i otpisu bibliotečko-informacione građe i izvora, kao i o vođenju evidencije o bibliotečko-informacionoj građi i izvorima  iz 2013. godine.

Odeljenje za obradu bibliotečkog materijala u 2023. godini će:

* Uvesti potreban standard nedjeljne elektronske i fizičke obradom svih monografskih publikacija koje stižu putem kupovine i poklona kako bi se održao kontinuitet u obradi bibliotečkog materijala;

Izgradnja fonda Narodne biblioteke ,,Njegoš” u narednoj godini biće usklađena s bibliotečkom politikom i usmjerena na korisnike. U prvom redu, fond Biblioteke mora u cjelosti zadovoljiti potrebe svih kategorija korisnika, zbog čega će se nabavka bibliotečke građe za Biblioteku vršiti planski i u skladu sa potrebama korisnika i procijenjenim potrebama korisnika od strane bibliotekara iz pozajmnih odjeljenja. Izgradnja fonda obuhvata:

* potrebe korisnika (na osnovu sprovedenih istraživanja),
* selekciju i/ili odabir građe
* postupak nabavke,
* pročišćavanje fonda i procjenu vrijednosti fonda.

Narodna biblioteka ,,Njegoš” izradiće pojedinačan dokument kojim se opisuje način nabavke građe i izgradnja fonda knjiga, a u skladu sa gore navedenim principima. To podrazumijeva nastavak rada posebne komisije koja je sastavljena od bibliotekara i stručnih konsultanata iz Odjeljenja za obradu, a koji će praviti spiskove potrebnih knjiga, a u skladu sa detaljno izvršenim istraživanjem.

* Pored knjige inventara voditi i spiskove poklonjenih knjiga i spiskove kupljenih knjiga kako bi se izbjeglo gomilanje istih knjiga;
* Pored knjige inventara voditi i spiskove raritetnih knjiga i tako obezbjeđivati njihovo čuvanje i omogućiti njihovu prezentaciju zainteresovanim ljubiteljima starih izdanja knjiga;
* Unaprijediti brzinu unošenja podataka u COBISS obezbjeđivanjem još dva COBISS priključka;
* Permanentno pratiti i organizovati stručno usavršavanje bibliotekara katalogizatora i knjižničara u obradi;
* Bibliotečko osoblje treba kontinuirano da radi na usavršavanju vještina i kompetencija kroz različite vrste formalnih i neformalnih edukacija. Program rada za iduću godinu podrazumijeva i osposobljavanje još najmanje tri radnika koja imaju bibliotečki ispit da se u Nacionalnoj biblioteci osposobe za rad u COBBIS-u, a da se oni koji imaju licencu za rad u COBISS-u dodatno usavrše. Takođe, plan podrazumijeva i polaganje stručnog bibliotečkog ispita zaposlenih koji ga ranije nijesu položili, kako bi to bio uslov za dalje usavršavanje u bibliotečkoj djelatnosti.
* Obezbijediti veći magacinski prostor kako bi u posebnim prostorijama izdvojili Zavičajni fond, Legate i publicistiku. U COBISS –sistem planiramo uvođenje knjižnog fonda iz Zavičajne zbirke i formiranje azbučnog kataloga. Katalog je potreban korisnicima ovog fonda da bi se na što lakši način koristila književna građa iz ovog fonda.
* U saradnji sa kolegama iz Odjeljenja za odrasle uspostaviti saradnju sa rukovodiocima Odsjeka na Filološkom i Filozofskom fakultetu u Nikšiću i sa njima napraviti spisak stručne literature koja je potrebna studentima i omogućiti im kvalitetnije stručno usavršavanje.
* Obilaziti sve lokalne-školske biblioteke, pružati pomoć u sređivanju knjižnog fonda.
* Nastaviti pripremu mogućih poklona drugim bibliotekama na osnovu izvještaja rukovodioca o obradi bibliotečkog materijala koji je višak;
* Poslati izvještaj Nacionalnoj biblioteci ,,Đurađ Crnojević” sa popunjenim matičnim kartonima lokalnih - školskih biblioteka.

Finansijski plan za 2023. godinu

PRIHODI

|  |  |
| --- | --- |
| STAVKA | IZNOS |
| Budžet Opštine Nikšić | 485.300,00 |
| Sopstveni prihodi (članarina) | 3.000,00 |
| Sponzori i donacije | 5.000,00 |
| **Ukupno:** | **493.300,00** |

RASHODI

|  |  |
| --- | --- |
| STAVKA | IZNOS |
| 1.Bruto zarade, dopr.posl.i ostala lična primanja | **391.000.00** |
| 2.Komunalne usluge | 21.000,00 |
| 3.Programske aktivnosti | 30.000,00 |
| 4.Nadoknade članovima Savjeta | 5.200,00 |
| 5.Transferi za zimnicu i dr. | 15.000,00 |
| 6.Obaveze iz prethodnog perioda | 31.100,00 |
| **Ukupno:** | **493.300,00** |

Napomena: Budžetom Opštine Nikšić za 2023. godinu planirano je 454.200,00eura, zarada za decembar 2022. godine u iznosu od 29.000,00 eura i komunalne usluge za decembar u iznosu od 2.100.00 eura planirani su na poziciji 463 (otplata obaveza iz prethodnog perioda) kod Sekretarijata za finansije, razvoj i preduzetništvo, tako da ukupni transfer iznosi 485.300,00 eura.

**ZAKLJUČAK**

Biblioteke su čuvari znanja, tako da je njihova uloga i u sadašnjosti i u budućnosti neupitna, jer su one hramovi kulture koji pohranjuju sve ono što je ikad napisano. Sve tehničke mogućnosti, među kojima je i digitalizacija, mogu da olakšaju put ka znanju i zbog toga se u bibliotekama radi na modernizaciji u smislu pružanja sadržaja koji omogućava lakše i brže dolaženje do informacije, ali, osim pružanja informacije biblioteke imaju zadatak da pruže i ugođaj koji se obezbjeđuje u prijatnom ambijentu koji je u znaku knjige, imaju zadatak da obrazuju, kulturno i naučno unapređuju i čine čovjeka bićem koje brine o svom intelektualnom zdravlju. Biblioteka ,,Njegoš“ ima bogat knjižni fond sastavljen od beletristike, stručne i naučne literature, stranih knjiga, enciklopedija, rječnika, atlasa, raritetnih knjiga, knjiga u audioformatu o kojima svakodnevno ostavlja podatke u COBISS sistemu, i kao takva je spremna da odgovori na zadatak pružanja najkvalitetnije usluge ljubiteljima čitanja, dok je organizacijom kvalitetnog programskog sadržaja spremna da ljudima omogući posjetu bogatim sadržajima u vidu književnih večeri, promocija, prezentacija, tribina, radionica itd, a svojom kvalitetnom izdavačkom djelatnošću je na visini zadatka kada je u pitanju objavljivanje i uređivanje publicističkog materijala. Naročito je važno njegovati kulturu odlaženja u biblioteke od malih nogu, jer se tako, osim sticanja znanja o tome kako se sve može doći do informacije, u komunikaciji sa bibliotekarom saznaje o onima koji su ovaj svijet učinili naprednijim, o onima koji su zadužili čovječanstvo i koji su i naši preci. Stoga će Biblioteka nastaviti sa brižljivim odabirom i organizacijom sadržaja koji je namijenjen djeci, a koji sprovodimo samostalno ili u saradnji sa vaspitno-obrazovnim ustanovama.

Dakle, uloga biblioteke je da okuplja ljude povodom njegovanja vrijednosti kulture, obrazovanja i nauke i stoga ćemo nastaviti da u 2023. godini unapređujemo bibliotečku djelatnost, kao i da okupljamo pisce, pjesnike, umjetnike, univerzitetske profesore, NVO sektor, mlade, djecu, predstavnike obrazovnih institucija i druge, i tako da promovišemo i analiziramo važne teme koje tiču kulture, obrazovanja i nauke.

Narodne biblioteke su dio temeljne politike razvoja kulture u Crnoj Gori te kao takve moraju se oslanjati na ono što je širi strateški plan razvoja i dati svoj doprinos na tom putu. Narodna biblioteka ,,Njegoš” će svoju viziju vezati za motivaciju i podupiranje korisnika u doprinosu kulturnom sadržaju, u naučnim istraživanjima kroz inovativne usluge i kvalitetno izgrađene fondove, kao i kroz kampanju čitanja koja će biti osnov svakog drugog djelovanja.

S obzirom na važnu ulogu koju biblioteke imaju u oblasti obrazovanja i samoobrazovanja, kulture, umjetnosti i nauke svi planovi u 2023. godini, koji se tiču organizacije rada u Odjeljenju za odrasle, u Odjeljenju za djecu, u Odjeljenju za obradu bibliotečkog materijala u Kulturno-obrazovnoj, informativnoj i izdavačkoj djelatnosti i u Službi za zajedničke poslove su usmjereni na korisnika u njegovo kulturno, intelektualno i umjetničko uzdizanje. Kao takvi, uslovljeni su detaljnom pripremom okvirnog plana koji se nalazi u ovom dokumentu, što će se vršiti u skladu sa potrebama i detaljima ishoda koji se žele postići.

DIREKTORICA BIBLIOTEKE ,,NJEGOŠ”

Mr Bojana Obradović, s.r.